
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.  
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Kretingos rajono savivaldybės administracijos (toliau – Perkančioji organizacija) vykdomo pirkimo Nr. 9543230 „CPO Gaisrų gesinimo automobilis“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Tarnyba, prevencine tvarka peržiūrėjusi Pirkimo dokumentus, teikia rekomendacijas ir pastebėjimus dėl Pirkimo dokumentuose nustatytų sąlygų.

1. Dėl Pirkimo sąlygų bendrųjų sąlygų
Viešojo pirkimo atviro konkurso bendrųjų sąlygų 9.6 papunktyje paliktos papunkčio formuluotės taikomos ir tarptautiniams, ir supaprastintiems pirkimams. Atsižvelgdama į tai, kad Įstatymo 35 straipsnio 4 dalyje nustatyta, kad pirkimo dokumentai turi būti tikslūs, aiškūs, be dviprasmybių, Tarnyba rekomenduoja patikslinti šį papunktį, jame paliekant tik formuluotę taikomą supaprastintiems pirkimams.

2. Dėl Pirkimo techninės specifikacijos.
Pirkimo sąlygų 2 priedo „Techninė specifikacija“ (toliau – Techninė specifikacija) 4.1 papunktyje yra nurodyta, kad „Tiekėjas kartu su pasiūlymu turi pateikti nuotraukas jpg arba pdf failų formatu, kuriose būtų matomas automobilio vaizdas iš priekio, iš abiejų šonų ir iš galo su atidarytomis skyrių durelėmis, kabinos nuotrauka iš vidaus. Pateiktos nuotraukos bus naudojamos pasiūlymo atitikties Techninės specifikacijos reikalavimams (įskaitant, bet neapsiribojant: vizualine būkle, korozijos ar mechaninių pažeidimų nebuvimą, skyrių ir durų skaičių) vertinimui. Jeigu iš pateiktų nuotraukų nustatoma, kad siūlomas automobilis neatitinka Techninės specifikacijos reikalavimų, pasiūlymas atmetamas“, tačiau Techninėje specifikacijoje nėra nustatytų konkrečių reikalavimų dėl automobilio estetinės būklės ar mechaninių pažeidimų nebuvimo, todėl nėra aišku, kokiu pagrindu būtų konstatuojama neatitiktis Techninės specifikacijos reikalavimams ir pasiūlymas atmetamas vien remiantis nuotraukomis. Rekomenduojama patikslinti Techninę specifikaciją ir aiškiai apibrėžti, kokių konkrečių techninės specifikacijos reikalavimų atitiktis bus vertinama pagal nuotraukas.

3. Dėl Pirkime taikomų pašalinimo pagrindų.
Pirkimo sąlygų 3 priede „„Tiekėjų pašalinimo pagrindai“ 1 punkte nustatyta, kad „Su pasiūlymu teikiamas tik EBVPD. Perkančioji organizacija su pasiūlymu  nereikalauja pateikti lentelėje nurodytų pašalinimo pagrindų nebuvimą įrodančių dokumentų. Šių dokumentų prašoma tik iš ekonomiškai naudingiausią pasiūlymą pateikusio tiekėjo prieš nustatant laimėjusį pasiūlymą“, o 61 punkte nurodyta, kad „nuo 2024-01-01 įsigaliojus VPĮ 25 straipsnio 1 dalies pakeitimui, atliekant supaprastintus pirkimus, kai tiekėjas pateikia EBVPD, pažymų, patvirtinančių VPĮ 46 straipsnyje nurodytų tiekėjo pašalinimo pagrindų nebuvimą, nereikalaujama. Pažymų, patvirtinančių tiekėjo pašalinimo pagrindų nebuvimą, perkančioji organizacija gali reikalauti iš tiekėjų tik turėdama pagrįstų abejonių dėl šių tiekėjų patikimumo.“ Atsižvelgiant į tai, kad vykdomas supaprastintas pirkimas ir kad pirkimo dokumentai būtų aiškūs, tikslūs, be dviprasmybių, Tarnyba rekomenduoja patikslinti 1 punkto formuluotę.
Taip pat pašalinimo pagrindų lentelės 1 punkte nurodyta „nurodyti dokumentai turi būti išduoti ne anksčiau kaip 120 dienų iki tos dienos, kai tiekėjas perkančiosios organizacijos prašymu turės pateikti pašalinimo pagrindų nebuvimą patvirtinančius dokumentus“, kai Tarnybos parengtoje pavyzdinėje pašalinimo pagrindų lentelėje nurodytas terminas yra 180 dienų. Rekomenduojame peržiūrėti ir patikslinti pašalinimo pagrindus pagrindžiančių dokumentų išdavimo terminus.

4. Dėl sutarties projekto nuostatų.
Pirkimo sąlygų 9 priedo „Sutarties projektas“ 13.1 punkte nurodyta, kad Aplinkosauginių kriterijų nustatymo teisinis pagrindas yra netaikomas, nors Pirkimo sąlygų 1.6 punkte nurodyta, kad „atliekamas žaliasis pirkimas. Pirkimas vykdomas vadovaujantis Aplinkos apsaugos kriterijų taikymo, vykdant žaliuosius pirkimus tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.4 papunkčiu. Aplinkos apsaugos kriterijai nustatyti Pirkimo sąlygų 2 priede „Techninė specifikacija“. Taip pat Pirkimo sąlygų 9 priedo „Sutarties projektas“ 9.6 papunktyje nurodyta, kad netaikoma bauda dėl aplinkosauginių ir (arba) socialinių kriterijų nesilaikymo. Atsižvelgiant į tai, kad Pirkimo sąlygų 1.6 papunktyje ir Skelbime apie pirkimą nurodyta, jog vykdomas žaliasis pirkimas, Tarnyba rekomenduojama peržiūrėti ir patikslinti Pirkimo sąlygų 9 priedo „Sutarties projektas “ 13.1 papunktį.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. 
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3  ir 4  dalių nuostatomis. 


